정조 16년
壬子十月三十日辰時上御誠正閣大臣備局堂上引見入侍時左承旨洪義榮假注書金履載事變假注書申龜朝記注官李宗烈承膺祚右議政金履素判中樞府事吳載純行知中樞府事徐有隣行兵曹判書洪檍漢城判尹金文淳吏曹判書李𡊠行副司直金尙集右參贊徐有防刑曹判書沈頤之禮曹判書閔鍾顯訓鍊都正趙心泰行副司直徐有大李邦一以次進伏訖履素曰聖體若何上曰一樣矣履素曰王大妃殿氣候何如上曰一樣履素曰惠慶宮氣候何如上曰一樣矣履素曰日候連寒元子宮氣候何如上曰好在矣上曰次對爲之履素曰此前慶尙水使李光燮狀啓也以爲釜山一戰船今已限滿而本板杉板與駕龍荷板之屬盡爲朽傷難以駕海不可不趁今改造依事目改造材木右道封山依例許斫事令廟堂稟旨分付矣旣已限滿不得駕海云莫重戰器不可抛置依狀請許施而今年嶺海旣多風落松就此中酌量取用恐似無妨矣上曰曾經嶺伯人各陳所見可也檍曰臣待罪嶺藩時巡過松田多見風落松而或有連抱者可合於船材酌略取用似好矣尙集曰風落松之自枯山中不免以無用爲有用誠甚可惜船材取用恐似得當矣履素曰曾經道臣之意皆如此以風落松取用之意分付道帥臣何如上曰依爲之出擧條履素曰今年諸道舊還擧皆停退而海西關東尙未分排合有分數均定之道故敢此仰達矣上曰年年停退徒使穀簿棼亂吏緣爲奸民未蒙惠今欲就舊還中最近一年條收捧卿其以此意出而草記可也履素曰此宣川府使李義弼上疏也盛陳軍民難支之狀仍以爲營屬則別武士一千五百十八及山城入守軍三百合一千八百十八名每名所收身錢爲三千六百三十六兩此爲防營將士支放及諸般公下而其所贏餘卽貿銀留儲者也每年應下爲一千五百五十七兩餘錢二千七十九兩貿銀六百九十三兩零逐年添留爲二萬五千六十八兩零而除貸去條時留爲一萬四千六百三十兩零每年若無別下貸去而竝爲封置則從前所留必不當止此就此一千八百十八名中量減五百則錢數不過一千逐年應下外所貿之銀乃爲三百五十九兩零其所添留比前雖減邊儲不至闕乏所減之額充見縮之戶則軍民庶可少蘇欲救斯弊無過於減額若以歲添減數爲難則毋論本邑鄰邑留庫條中限三千三百石加分取耗逐年貿留則無縮銀之歎有減額之喜爲辭而批旨有稟處之命矣軍丁減額非不重難而其所爲弊至於此極則不可無別般矯救之道減額一款依疏請許施似合事宜而第邊上儲蓄之因此欠縮誠爲可悶必須充代然後庶可爲民國俱便之政該邑留庫中亦依所請數爻加分取耗逐年貿銀而該邑穀簿或値不敷之時則隣近有裕邑道臣從便區劃俾無虧欠之弊銀子換貿等節亦令道臣句管竝爲成節目擧行而前頭備郞摘奸之行一體摘奸其虛實若有一分疎虞之弊則營邑不善典守之罪固當隨現重勘以此預爲嚴飭何如上曰依爲之出擧條履素曰方當冬至差祭之時侍從堂上堂下多在罷散祭官排比極苟艱云卿宰以下罷散人員竝敍用何如上曰依爲之不敍削職人員一體敍用可也出擧條上曰卿宰罷削人竝敍用則鄭昌順亦當蒙敍而此外亦有幾人乎有隣曰有李文源而方在放逐中今番則似未擧論矣上曰李文源之病近則何如云耶有防曰別無所勝食飮亦未如常云矣上曰聞其病勢雖年少人猝難蘇醒況向衰者乎久病之餘退息鄕廬絜眷穩過於寒節在其身計可謂粗便何可謂之放逐乎頤之曰文源下鄕時臣往見則亦感祝不已矣履素曰朝廷之所以維持者體統也雖在微末庶僚固不敢墮壞況居文武宰列者尤當互爲相敬而卽聞畿伯徐鼎修日前公退之路逢着趙圭鎭而趙圭鎭不爲回馬讓路直爲揚鞭突過畿隷使之依例知家其帶率而畿伯旋令止之矣趙圭鎭以此發怒卽發數三捕卒驅去畿伯之下隷移時還送云大抵毋論資級之如何亞將捕將之於曾經吏參備堂回馬讓路自是應行之體例則當初趙圭鎭之不爲回馬讓路已爲大損體例而畿隷之循例知家也畿伯旋卽止之有何可怒之事而乃有此發捕卒驅去畿隷之擧乎況捕卒卽捕盜之卒也以捕盜之卒驅去卿宰之下隷事未前聞萬萬驚駭不可但以駭妄言體統所在有難仍置捕盜大將趙圭鎭罷職何如上曰依爲之出擧條有隣曰因此言端有所仰達者矣京外官道遇應行之節詳載於大典通編京外官相見條而有曰同等者馬上相揖堂上官則雖隔等下馬相揖云云故卿宰之具官服者路遇大臣未及回避則卿宰進前恭揖大臣立踏掌答揖承旨三司之隨命牌赴公者亦用此例矣毋論文武時帶將任而若逢隔等人以命召在身不得下馬則隱避可也不得隱避則下馬相揖如通編之儀品數相等人亦倣此爲之則可無辟除相較之弊以此申明遵行之意出擧條申飭何如上曰依爲之出擧條命書榻敎曰左邊捕盜大將姑勿出代右大將趙心泰兼察牌招聽傳敎上曰右副承旨同副承旨入侍龜朝承命與右承旨金孝建同副承旨李身晦偕入進伏上曰大臣就座諸宰奏事可也有隣曰本廳米之自戶曹貸去殆無限節以至主客俱困之境故前堂上鄭民始以每自戶曹貸去時請得備局及本曹句管穀物計石報償之意筵稟定式連爲遵行矣邇來三數年間戶曹貸去將至四萬餘石之多而請穀報償之法闕而不行事甚未安顧今嶺南收租比前大縮儲置用下無以分排四萬餘石中二萬石先以嶺南所在備局句管軍作別會等米稱此數劃給戶曹使之還報惠米其餘二萬餘石從後商議報償取用之意有所往復停當於戶判而事關穀簿下詢大臣處之何如上曰大臣之意何如履素曰戶惠廳事勢俱不可不念而又有前惠堂筵稟定式依惠堂所奏許施似合事宜矣上曰依爲之出擧條檍曰洪州營將洪龍運瓜限已過而有下敎前勿出代之敎故敢此仰達矣上曰以逋盜之未捕有限捕得仍置之命矣今則雖讓功於他營捕則捕矣出代可也檍曰能麽兒兼郞廳若仍罷則無薦出身無所歸屬不無難便之端矣今方有窠何以爲之乎上曰然則依前差出可也上曰卿之本兵治績姑未知之矣近聞武臣朔侍射卿獨於慕華館試取云此是甲申年趙曮爲兵判後始有之擧卽此一事已是近日兵判所未有之事篤老筋力之不懈於奉公殊用嘉尙有防曰臣於年前待罪司圃提調時聖念特軫本署之凋弊貢人之難支至減御供元定之日字而俾作矯救之方自是之後在前每年不足之若米若錢之假令爲五百兩者今則有餘儲留亦爲此數本署夬得蘇醒貢人率皆完實而臣於伊時以其儲留之數別作封不動以待需用之時載之文蹟而昨今兩年所餘已爲千數矣時提調沈豐之以爲歲月稍久堂郞交替之後或托以買田或托以給債必有畢竟消融之弊而當初朝家軫恤之德意恐歸毁劃之科此後儲留之數送置戶惠廳筵稟或草記蒙允後方爲取用爲宜而以臣曾是承命釐弊之人有所往復矣臣之淺見亦無異同苟如是定式則重公貨嚴典守之道無出於此故敢此仰達矣上曰依爲之出擧條有防曰臣於樂院事有所仰達者矣本院樂工之自外方上來者渠不能應役則渠廳中耳目及典樂輩擇其支屬中有才藝有來歷者雇立代行自來應行之規而挽近以來名在待年者則勿論才藝之能否來歷之虛實或不無自官差出之擧間多因此爲弊之端故臣於年前作一定式若其有窠則必令懸三保塡充而或有不實未成之才則竝罪三保之意嚴明遵行矣旋又廢閣弊復如前今雖使之修復故例日月稍久之後安知無作輟之弊乎此後則樂工輩雇立之窠以其支屬擇立而懸三保罪三保等節更不得闊狹之意出擧條定式何如上曰依爲之有防曰冬至大享不遠習樂等節尤當着意擧行本院僉正權尙熺受由在外主簿鄭厚東適有實病無以檢飭竝令該曹相換何如上曰依爲之樂院之屬如太常成均除非渠輩支屬無或以方外人差定卽不易之法典則日前聞太常下屬多雜方外之類今日又聞樂院亦然若此不已盛均下屬亦將雜以方外乎且先朝飭敎何如則焉敢若此乎屬之昧爽以前姑不一一覈出自今申明舊例嚴立科條或有冒越法式者當該堂上施以制書有違之律不爲執難之郞官亦爲拿問處之追入堂上之不能釐正者亦當與冒越者同罪以此別加嚴飭揭板太常樂院可也出擧條頤之曰頃因承旨金翰東陳疏有關問該道有則推考之命臣奉承傳敎關問該道矣卽伏見慶尙監司鄭大容回移則其事實與翰東之疏太相反道臣推考一款何以爲之乎上曰然則今姑置之不炊之堗煙豈自起嶺儒輩雖欲挾私若無執言之端豈有拈出皮肉不干之安寵一人惹鬧至此乎無論本事之干涉與否其不能混歸一套來也偕來去也偕去之狀明若觀火且況本事所重何如則道伯事未免逐鹿不見泰山寵則終始無恙過矣先以不能別白立跡被人容說之罪令道伯嚴加照律狀聞如是而嶺儒中猶以爲不愜更或發一口氣者勿問曲直施以刑配之律痛禁爭端可也鍾顯曰卽接徽陵官員所報則以丁字閣椽間隔板及神門左右兩柱腐傷處當爲修改而見今冬節漸深勢難動役姑待明春道臣奉審時另加狀聞後更爲稟處何上曰依爲之上曰御將進前心泰進伏上曰水原道路掃雪之役不無民弊如再昨微雪亦皆掃除云此則不必然也至於鄕校前路亦以行幸時或歷謁故每雪必掃云尤過矣此後則雖大路除非大雪勿令掃除以貽民弊事分付三邑地方官可也心泰曰南泰嶺則大路坦坦但嶺上新治之路行人多不由故膚土未硬若不卽卽掃雪明春解凍時必有融釋泥濘之患故地方官亦以此爲憂矣義榮曰事變假注書申龜朝敍用事命下矣時無職名令該曹依例付軍職冠帶常仕何如上曰依爲之出擧條命退諸臣以次退出